Ons toer begin by ’n bord met ’n skets van hoe die omgewing ’n paar miljoen jaar gelede gelyk het. Rondom jou lyk dit asof die landskap uitgekalwe is met geelwit rotsrante wat plek-plek uitsteek.
In die jare veertig het tonne fossiele in die slag gebly toe fosfaatmyne oopgemaak is. In 1996 is ’n gebied van 700 ha tot ’n nasionale monument verklaar. In die tente stap ons op staalbruggies bo-oor die opgrawings. ’n Klomp verskillende spesies is saamgegooi in ’n modderput waarna hulle versteen het, en sonder Karen is dit onmoontlik om hond haaraf te maak van wat hier aangaan.
Jy kan ook jou lyf argeoloog hou. Buite staan drie sifbakke met gruis waarin jy kan soek vir die beentjies van knaagdiere of paddas.